Tom Behnke (FRI), 1999-11-18:
Tak til CD for at have rejst forespørgselsdebatten her.
Det, at alle partier er gået sammen om et forslag til vedtagelse, viser jo med tydelighed, at der har været behov for forespørgselsdebatten, der har været behov for at få præciseret nogle ting, og der har været behov for, at vi kommer videre.
Det, der jo er det helt afgørende for det frivillige sociale arbejde, er jo netop, at man på den måde opnår en menneskelig kontakt, at man på den måde når ud til nogle borgere, som man ellers ikke nåede ud til, på en måde, som det offentlige ikke kan dække.
Derfor er det utrolig vigtigt, at vi har det frivillige sociale arbejde, for det udfylder nogle behov, som det offentlige ikke er i stand til at udfylde.
Via lovgivningen og offentlige ordninger er det helt naturligt, at det er det offentlige, der tager sig af f.eks. forsørgelsesevne, beskæftigelsesmuligheder, boligtilbud, adgangsforhold for handicappede, den personlige pleje, hjemmehjælp osv.
Det er klart nogle ting, som det offentlige skal og bør stå for, og som det offentlige også står for i dag.
Derimod har det offentlige ikke de samme muligheder som det frivillige sociale arbejde, når vi f.eks. taler om ensomhed.
Dér kan det offentlige ikke nå ud på samme tilstrækkelige måde, som det frivillige sociale arbejde kan.
Ordninger med besøgsvenner osv. er en ganske god ordning, som de frivillige helt klart udfylder på god og fortrinlig vis: Det sociale samvær på tværs af borgerne, fritidsaktiviteter, hvor man kan mødes og kan være sammen, at man ikke behøver at sidde alene, men kan komme ud.
Der er også tale om rådgivning, hjælp i forskellige forbindelser til at ordne daglige ting og sager.
Så det frivillige sociale arbejde har helt klart en mission, og der er et behov for det i vores samfund.
Men det skal selvfølgelig ikke være sådan, at man på et tidspunkt fristes til at overlade flere og flere opgaver til det frivillige sociale arbejde.
Det må og skal være sådan, at det offentlige påtager sig de basale ting, og at det frivillige sociale arbejde kun er et supplement til det, som det offentlige kan.
Jeg er meget enig i det, forespørgeren startede med at sige, at der er tre ting, der er væsentlige, og som er forudsætninger, når vi taler om de tre ministre, som er kaldt til forespørgselsdebatten i dag, og deres ressortområder, nemlig punkt ét: at arbejdsmarkedet er rummeligt.
Men se, hvordan man så gør et arbejdsmarked rummeligt, er jo en hel diskussion for sig selv, for for mig at se er en af de væsentligste årsager til, at arbejdsmarkedet ikke længere er så rummeligt, som det har været, bl.a. den meget høje beskatning, der gør, at det er meget dyrt for virksomhederne at have medarbejdere.
Vi er også enig i, at der i den sociale lovgivning skal være plads til det frivillige sociale arbejde, men også at man sørger for, at det frivillige, private samspiller, samarbejder med de offentlige tilbud.
Og endelig det, at
skattelovgivningen skal være indrettet på en sådan måde, at det motiverer til, at man støtter det frivillige sociale arbejde.
Når vi så taler om pengene, er der jo i dag mulighed for via tipsmidlerne at give noget.
Dér er det vores opfattelse, at man skal passe på med, at man ikke via tipsmidlerne laver permanente ordninger, for så er det et forkert sted at hente pengene; så skal man hente pengene i finansloven i stedet for.
Der er også satspuljemidlerne.
Satspuljemidlerne har også været brugt til en del af de her opgaver.
Igen skal vi understrege, at hvis der bliver tale om permanente ordninger, så bør det være via finansloven og de sociale udgifter, at man konterer pengene, for ellers mister vi overblikket over, hvad det egentlig er, der sker. Lad mig så afslutningsvis henstille til regeringen, at man meget nøje følger forslaget til vedtagelse.
Alene det, at regeringen har opfordret virksomhederne til, at man i højere grad beskæftiger de svage på arbejdsmarkedet, samtidig med at regeringen udsender og fremlægger en rapport om, at virksomhederne skal øge effektiviteten,
er jo to ting, der strider mod hinanden.
Det hænger ikke sammen.
Derfor er det vigtigt, specielt den pind i forslaget til vedtagelse, der handler om, at man i regeringen nedsætter et tværministerielt udvalg, der kan koordinere tingene.
Det vil være altafgørende for, at vi kommer sikkert i havn her.
Men vi er i Frihed 2000 medforslagsstillere til forslaget til vedtagelse, og jeg kan se, at det er alle partier, der står bag, og derfor et stort tillykke til det frivillige sociale arbejde.